[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 1.2.2011

COM(2011) 30 τελικό

2011/0013 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την προσαρμογή και παράταση της περιόδου εφαρμογής των μέτρων που προβλέπονται στην απόφαση 2002/148/ΕΚ για την περάτωση της διαδικασίας διαβουλεύσεων με τη Ζιμπάμπουε βάσει του άρθρου 96 της συμφωνίας εταιρικής σχέσης ΑΚΕ-ΕΚ

ΑΙΤΙΟΛΟΓΙΚΗ ΕΚΘΕΣΗ

1. Στις 18 Φεβρουαρίου 2002, το Συμβούλιο της Ευρωπαϊκής Ένωσης αποφάσισε να λάβει «κατάλληλα μέτρα» κατά της Ζιμπάμπουε[1] κατόπιν των διαβουλεύσεων που διενεργήθηκαν βάσει του άρθρου 96 της συμφωνίας εταιρικής σχέσης ΑΚΕ-ΕΚ[2]. Τα μέτρα αυτά περιλαμβάνουν την αναστολή της δημοσιονομικής στήριξης, της χρηματοδότησης προγραμμάτων και της υπογραφής του Εθνικού Ενδεικτικού Προγράμματος του 9ου ΕΤΑ, αλλά διευκρινίζεται σαφώς ότι δεν επηρεάζουν τις συνεισφορές για ανθρωπιστικές δραστηριότητες και προγράμματα για την άμεση στήριξη του πληθυσμού, ιδίως όσον αφορά τον κοινωνικό τομέα, τον εκδημοκρατισμό, τον σεβασμό των ανθρωπίνων δικαιωμάτων και το κράτος δικαίου. Τα μέτρα περιλάμβαναν επίσης την αναστολή της εφαρμογής του άρθρου 12 του παραρτήματος 2 της συμφωνίας εταιρικής σχέσης ΑΚΕ-ΕΚ, όσον αφορά τις τρέχουσες πληρωμές και τις κινήσεις κεφαλαίων, στο μέτρο που απαιτείται για την εφαρμογή περαιτέρω περιοριστικών μέτρων, ιδίως δε για τη δέσμευση κεφαλαίων.

2. Οι λόγοι που αναφέρθηκαν για τη θέσπιση των μέτρων αυτών ήταν οι σοβαρές παραβιάσεις των ανθρωπίνων δικαιωμάτων και της ελευθερίας της γνώμης, του συνεταιρίζεσθαι και του συνέρχεσθαι ειρηνικώς. Ένας άλλος λόγος ήταν οι απόπειρες της κυβέρνησης της Ζιμπάμπουε να παρεμποδίσει τη διεξαγωγή ελεύθερων και αδιάβλητων εκλογών, αρνούμενη ιδίως να παραχωρήσει πρόσβαση σε διεθνείς εκλογικούς παρατηρητές και στα μέσα μαζικής ενημέρωσης.

3. Σύμφωνα με το άρθρο 2 παράγραφος 3 της απόφασης της 18ης Φεβρουαρίου 2002, τα μέτρα έπρεπε να εφαρμοστούν επί διάστημα δώδεκα μηνών, αλλά θα ανακαλούνταν μόλις οι επικρατούσες συνθήκες διασφάλιζαν τον σεβασμό των ανθρωπίνων δικαιωμάτων, των δημοκρατικών αρχών και του κράτους δικαίου.

4. Οκτώ φορές, στις 18 Φεβρουαρίου 2003[3], στις 19 Φεβρουαρίου 2004[4], στις 17 Φεβρουαρίου 2005[5], στις 14 Φεβρουαρίου 2006[6], στις 19 Φεβρουαρίου 2007[7], στις 18 Φεβρουαρίου 2008[8], στις 20 Φεβρουαρίου 2009[9] και στις 15 Φεβρουαρίου 2010[10], το Συμβούλιο κατέληξε στο συμπέρασμα ότι τα βασικά στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΚ συνέχισαν να παραβιάζονται από την κυβέρνηση της Ζιμπάμπουε και ότι οι επικρατούσες συνθήκες δεν διασφάλιζαν τον σεβασμό των ανθρωπίνων δικαιωμάτων, των δημοκρατικών αρχών και του κράτους δικαίου και αποφάσισε να παρατείνει την ισχύ των μέτρων κατά της Ζιμπάμπουε, κάθε φορά επί περίοδο δώδεκα μηνών.

5. Η συνολική πολιτική συμφωνία (ΣΠΣ), μια συμφωνία για τη νομή της εξουσίας μεταξύ των τριών κύριων πολιτικών κομμάτων (ZANU PF, MDC-T, MDC-M), συνήφθη τον Σεπτέμβριο του 2008, μετά από τις εκλογές του Μαρτίου του 2008. Η ΣΠΣ προέβλεπε τη σύσταση κυβέρνησης εθνικής ενότητας (ΚΕΕ), την οποία θα απάρτιζαν οι ηγέτες των τριών κομμάτων, τον Φεβρουάριο του 2009.

6. Η EE υποστηρίζει την ΚΕΕ ως το μόνο πολιτικό πλαίσιο για την αποκατάσταση της δημοκρατίας. Η ΣΠΣ προβλέπει σειρά μεταρρυθμίσεων που απαντούν στις ανησυχίες της ΕΕ στον τομέα των ανθρωπίνων δικαιωμάτων, του κράτους δικαίου και των δημοκρατικών αρχών, ιδίως τη θέσπιση νέου συντάγματος, τον έλεγχο της γης, τη διαδικασία εθνικής συμφιλίωσης, την ανεξαρτησία των μέσων μαζικής ενημέρωσης κ.λπ. Η εφαρμογή της είναι αποφασιστικής σημασίας για τη διενέργεια αξιόπιστων εκλογών.

7. Κατόπιν αιτήματος της κυβέρνησης της Ζιμπάμπουε, στις 18-19 Ιουνίου 2009, πραγματοποιήθηκε συνάντηση υπουργικής τρόικας. Επικεφαλής της αντιπροσωπείας της Ζιμπάμπουε στις Βρυξέλλες ήταν ο πρωθυπουργός Morgan Tsvangirai. Με την ευκαιρία αυτή, δρομολογήθηκε πολιτικός διάλογος δυνάμει του άρθρου 8 και εν συνεχεία πραγματοποιήθηκε επίσκεψη της τρόικας της EE στη Ζιμπάμπουε στις 11-12 Σεπτεμβρίου 2009.

8. Τα μέρη συμφώνησαν ότι στόχος του διαλόγου θα είναι η κατάρτιση κοινών χαρτών πορείας με λεπτομερές πρόγραμμα δράσης το οποίο θα προσδιορίζει πώς η ΚΕΕ προτίθεται να εφαρμόσει τη ΣΠΣ και πώς η EE θα βελτιώσει τις σχέσεις με τη Ζιμπάμπουε προκειμένου να αρθούν τελικά τα μέτρα του άρθρου 96. Η εξομάλυνση των σχέσεων θα επιτρέψει επίσης να αναθεωρηθεί η κοινή θέση της Κοινής Εξωτερικής Πολιτικής και Πολιτικής Ασφάλειας[11].

9. Στο μεταξύ, η Ευρωπαϊκή Επιτροπή προετοίμασε βραχυπρόθεσμη απόκριση ad hoc για να υποστηρίξει τη σταθεροποίηση της ΚΕΕ και του προγράμματος μεταρρυθμίσεών της.

10. Από τον Φεβρουάριο του 2009, η ΚΕΕ έλαβε ορισμένα σημαντικά μέτρα για την οικονομική και κοινωνική σταθεροποίηση της χώρας. Όσον αφορά την εφαρμογή των πολιτικών μεταρρυθμίσεων, ωστόσο, η πρόοδος που σημειώθηκε υπήρξε ανεπαρκής, με αποτέλεσμα να προκληθεί συνταγματική κρίση.

11. Η Κοινότητα για την Ανάπτυξη της Μεσημβρινής Αφρικής (SADC), υπό την ηγεσία του προέδρου Zuma, όρισε νέα νοτιοαφρικανική ομάδα διευκόλυνσης η οποία διαμεσολάβησε επιτυχώς στις συζητήσεις μεταξύ των κομμάτων και κατέστησε δυνατή την αξιόπιστη αξιολόγηση της εφαρμογής της ΣΠΣ. Ωστόσο, η προοπτική των επικείμενων εκλογών αναζωπύρωσε έκτοτε την ένταση μεταξύ των κομμάτων.

12. Η Νότιος Αφρική και η SADC επιδιώκουν επί του παρόντος να εξασφαλίσουν τη συμμετοχή της ΚΕΕ ώστε να δημιουργηθούν ευνοϊκές συνθήκες για τη διενέργεια αξιόπιστων εκλογών. Στη διαδικασία αυτή περιλαμβάνεται σειρά διαβουλεύσεων μεταξύ της Νοτίου Αφρικής, της SADC και της ΚΕΕ με σκοπό την κατάρτιση χάρτη πορείας ο οποίος προβλέπεται να καταλήξει στη διενέργεια δημοκρατικών εκλογών. Η Νότιος Αφρική, η SADC και οι τρεις πολιτικοί ηγέτες της Ζιμπάμπουε θεωρούν ότι τα μέτρα της EE συνιστούν πρόσκομμα για την ευόδωση αυτών των προσπαθειών.

13. Δεδομένου ότι, κατά την εφαρμογή της ΣΠΣ, μόνον εν μέρει επιτεύχθηκε ουσιαστική πρόοδος, η Επιτροπή προτείνει στο Συμβούλιο να παραταθούν τα υφιστάμενα κατάλληλα μέτρα του άρθρου 96 έως τις 20 Φεβρουαρίου 2012.

14. Ωστόσο, η EE αναγνωρίζει τη μοναδική ευκαιρία που προσφέρει για την επανέναρξη του διαλόγου η προοπτική συμφωνίας μεταξύ των μερών που συμμετέχουν στην ΚΕΕ σχετικά με έναν χάρτη πορείας για τη διενέργεια εκλογών, τον οποίο θα πρέπει να εγκρίνει η SADC. Η Επιτροπή προτείνει στο Συμβούλιο να επανεξετάσει τους περιορισμούς στην αναπτυξιακή συνεργασία μετά από την έγκριση του χάρτη πορείας για τη διενέργεια εκλογών, π.χ. κατά την επόμενη σύνοδο κορυφής της SADC. Κάτι τέτοιο θα επέτρεπε την κατάρτιση εγγράφου στρατηγικής ανά χώρα (ΕΣΧ). Το έγγραφο αυτό δεν προβλέπεται να είναι έτοιμο προς υπογραφή πριν από τη διεξαγωγή των εκλογών.

15. Εφόσον δεν καταστεί δυνατή η ικανοποιητική εφαρμογή του χάρτη πορείας που θα συμφωνηθεί για τη διενέργεια των εκλογών, η EE θα επανεξετάσει την εφαρμογή των περιορισμών στη συνεργασία για την ανάπτυξη δυνάμει του άρθρου 96.

16. Η Επιτροπή προτείνει να ενημερώσει την κυβέρνηση της Ζιμπάμπουε για τη μεταβολή της πολιτικής της EE με επιστολή η οποία θα απευθύνεται στον πρόεδρο Mugabe και της οποίας αντίγραφο θα αποσταλεί στους δύο άλλους πολιτικούς αρχηγούς της ΚΕΕ, τον πρωθυπουργό κ. Tsvangirai και τον αντιπρόεδρο κ. Mutambara.

Συμπέρασμα

Με βάση τα ανωτέρω, ζητείται από το Συμβούλιο να εγκρίνει το συνημμένο σχέδιο πρότασης απόφασης του Συμβουλίου σχετικά με την παράταση της εφαρμογής των κατάλληλων μέτρων κατά της Ζιμπάμπουε.

2011/0013 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την προσαρμογή και παράταση της περιόδου εφαρμογής των μέτρων που προβλέπονται στην απόφαση 2002/148/ΕΚ για την περάτωση της διαδικασίας διαβουλεύσεων με τη Ζιμπάμπουε βάσει του άρθρου 96 της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 217,

Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000[12], όπως αναθεωρήθηκε στο Ουαγκαντούγκου της Μπουρκίνα Φάσο στις 23 Ιουνίου 2010[13], εφεξής αποκαλούμενη «συμφωνία εταιρικής σχέσης ΑΚΕ-ΕΚ», και ιδίως το άρθρο 96,

Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τα μέτρα που πρέπει να ληφθούν και τις διαδικασίες που πρέπει να ακολουθηθούν για την εφαρμογή της συμφωνίας εταιρικής σχέσης ΑΚΕ-ΕΚ[14], και ιδίως το άρθρο 3,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Με την απόφαση 2002/148/ΕΚ[15], περατώθηκαν οι διαβουλεύσεις με τη Δημοκρατία της Ζιμπάμπουε, κατ’ εφαρμογή του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ, και ελήφθησαν τα κατάλληλα μέτρα, όπως διευκρινίζεται στο παράρτημα της εν λόγω απόφασης.

2. Με την απόφαση 2010/97/ΚΕΠΠΑ[16], η εφαρμογή των μέτρων που αναφέρονται στο άρθρο 2 της απόφασης 2002/148/ΕΚ παρατάθηκε για περαιτέρω περίοδο δώδεκα μηνών έως τις 20 Φεβρουαρίου 2011.

3. Η σύσταση κυβέρνησης εθνικής ενότητας (ΚΕΕ) αναγνωρίσθηκε ως ευκαιρία για την αποκατάσταση εποικοδομητικής σχέσης μεταξύ της ΕΕ και της Ζιμπάμπουε και για τη στήριξη της υλοποίησης του προγράμματος μεταρρυθμίσεων της Ζιμπάμπουε.

4. Ωστόσο, οι πρόσφατες πολιτικές εξελίξεις, σε συνδυασμό με την απουσία κοινώς αποδεκτού χάρτη πορείας για τη διενέργεια εκλογών, εξακολουθούν να υπονομεύουν αυτές τις προσπάθειες. Τις ίδιες αρνητικές συνέπειες έχει και η απουσία προόδου όσον αφορά την εφαρμογή από την ΚΕΕ ορισμένων ουσιωδών στοιχείων της συμφωνίας εταιρικής σχέσης AΚΕ-EΚ για τα οποία η ΚΕΕ είχε αναλάβει δεσμεύσεις στη συνολική πολιτική συμφωνία (ΣΠΣ).

5. Η EE αναγνωρίζει τις προσπάθειες της Νοτίου Αφρικής, ως διαμεσολαβητή για τη ΣΠΣ, με σκοπό την επίτευξη συμφωνίας σχετικά με χάρτη πορείας που θα οδηγήσει στη διενέργεια αξιόπιστων εκλογών.

6. Η EE θα επανεξετάσει, ως εκ τούτου, τους περιορισμούς στη συνεργασία για την ανάπτυξη αφού εγκρίνει η SADC τον χάρτη πορείας για τη διενέργεια εκλογών.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα μέτρα που αναφέρονται στη συνημμένη επιστολή εγκρίνονται ως κατάλληλα μέτρα κατά την έννοια του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΚ.

Τα μέτρα αυτά εφαρμόζονται έως τις 20 Φεβρουαρίου 2012. Τα μέτρα τελούν υπό διαρκή αναθεώρηση και επανεξετάζονται ευθύς μόλις η SADC εγκρίνει τον χάρτη πορείας για τη διενέργεια εκλογών.

Άρθρο 2

Η επιστολή που επισυνάπτεται στο παράρτημα της παρούσας απόφασης απευθύνεται στον πρόεδρο Mugabe της Ζιμπάμπουε και αντίγραφό της αποστέλλεται στον πρωθυπουργό κ. Tsvangirai και στον αντιπρόεδρο της κυβέρνησης κ. Mutambara.

Άρθρο 3

Η παρούσα απόφαση αρχίζει να ισχύει την ημέρα έκδοσής της.

Άρθρο 4

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ

ΕΠΙΣΤΟΛΗ ΠΡΟΣ ΤΟΝ ΠΡΟΕΔΡΟ ΤΗΣ ΖΙΜΠΑΜΠΟΥΕ

Η Ευρωπαϊκή Ένωση αποδίδει υψίστη σημασία στις διατάξεις του άρθρου 9 της συμφωνίας εταιρικής σχέσης ΑΚΕ-ΕΚ. Ως βασικά στοιχεία της συμφωνίας εταιρικής σχέσης, ο σεβασμός των ανθρωπίνων δικαιωμάτων, των δημοκρατικών αρχών και του κράτους δικαίου αποτελούν το θεμέλιο των σχέσεών μας.

Με την επιστολή της 19ης Φεβρουαρίου 2002, η Ευρωπαϊκή Ένωση σας ενημέρωσε σχετικά με την απόφασή της να περατώσει τις διαβουλεύσεις που είχαν αναληφθεί βάσει του άρθρου 96 της συμφωνίας εταιρικής σχέσης και συνεργασίας ΑΚΕ-ΕΚ και να λάβει κατάλληλα μέτρα κατά την έννοια του άρθρου 96 παράγραφος 2 στοιχείο γ) της εν λόγω συμφωνίας.

Με επιστολή που σας απηύθυνε στις 15 Φεβρουαρίου 2010, η Ευρωπαϊκή Ένωση σας ενημέρωσε σχετικά με την απόφασή της να μην ανακαλέσει την εφαρμογή των κατάλληλων μέτρων και να παρατείνει την περίοδο εφαρμογής τους έως τις 20 Φεβρουαρίου 2011.

Η Ευρωπαϊκή Ένωση εξέφρασε την ικανοποίησή της για την πρόοδο που επιτελέστηκε βάσει της συνολικής πολιτικής συμφωνίας (ΣΠΣ) αφότου συνεστήθη η κυβέρνηση εθνικής ενότητας (ΚΕΕ) το 2009. Η Ευρωπαϊκή Ένωση επαναλαμβάνει την ιδιαίτερη σημασία που αποδίδει στον πολιτικό διάλογο που προβλέπεται στο άρθρο 8 της συμφωνίας εταιρικής σχέσης AΚΕ-EΚ και ο οποίος δρομολογήθηκε επισήμως κατόπιν αιτήματος που η κυβέρνηση της Ζιμπάμπουε απηύθυνε στην υπουργική τρόικα ΕΕ-Ζιμπάμπουε που συνεδρίασε στις 18-19 Ιουνίου 2009 στις Βρυξέλλες. Κατά την τελευταία υπουργική συνεδρίαση της 2ας Ιουλίου 2010, διακομματική αντιπροσωπεία της Ζιμπάμπουε, υπό την ηγεσία του υπουργού κ. Mangoma, υπέβαλε επικαιροποιημένη εκδοχή του σχεδίου των δεσμεύσεων που αναλήφθηκαν στο πλαίσιο της ΣΠΣ. Η Ευρωπαϊκή Ένωση σημείωσε την πρόοδο που επιτελέστηκε έως τώρα όσον αφορά την εφαρμογή της ΣΠΣ και, με επιστολή που απέστειλε στις 29 Σεπτεμβρίου 2010, ενημέρωσε την κυβέρνηση της Ζιμπάμπουε για την ενδεικτική κατανομή του 10ου ΕΤΑ (130 εκατ. ευρώ τα οποία θα καταστούν διαθέσιμα μόλις αρθούν τα μέτρα του άρθρου 96 και υπογραφεί έγγραφο στρατηγικής ανά χώρα).

Η Ευρωπαϊκή Ένωση υποστηρίζει τις προσπάθειες που καταβάλλει επί του παρόντος η ΚΕΕ για την εφαρμογή της ΣΠΣ και εκφράζει την ικανοποίησή της για την πρόοδο που έχει επιτευχθεί όσον αφορά τη σταθεροποίηση της οικονομίας και την αποκατάσταση των βασικών κοινωνικών υπηρεσιών. Ομοίως, εκτιμά θετικά την ένταση των διπλωματικών επαφών στην περιοχή, υπό την ηγεσία της Νοτίου Αφρικής, υπέρ των μεταρρυθμίσεων στη Ζιμπάμπουε. Ωστόσο, η Ευρωπαϊκή Ένωση εκφράζει τη λύπη της για την έλλειψη προόδου σχετικά με βασικές πολιτικές συμφωνίες της ΣΠΣ, ιδίως εκείνες που αφορούν τη δημιουργία ευνοϊκών συνθηκών για τη διενέργεια δημοκρατικών εκλογών.

Ενόψει της ενδεχόμενης διενέργειας εκλογών το 2011, η EE θεωρεί αποφασιστικής σημασίας τη συμφωνία μεταξύ όλων των μερών που συμμετέχουν στην ΚΕΕ και της Κοινότητας για την Ανάπτυξη της Μεσημβρινής Αφρικής (SADC) σχετικά με χάρτη πορείας για τις εκλογές. Αυτός ο χάρτης πορείας, ο οποίος αποσκοπεί στη θέσπιση ενός συνόλου κοινώς αποδεκτών κριτηρίων και στον προσδιορισμό του ρόλου της SADC κατά την παρακολούθηση και τον έλεγχο της διεξαγωγής των εκλογών, θα μπορούσε να εξασφαλίσει ότι το αποτέλεσμα των εκλογών θα αντανακλά τη βούληση των ψηφοφόρων. Κατά την ανανέωση των κατάλληλων μέτρων που προβλέπει το άρθρο 96, δεν είχε ακόμα επιτευχθεί συμφωνία για τον χάρτη πορείας για τις εκλογές.

Ως εκ τούτου, η Ευρωπαϊκή Ένωση αποφάσισε να παρατείνει έως τις 20 Φεβρουαρίου 2012 την περίοδο εφαρμογής των κατάλληλων μέτρων τα οποία προβλέπονται στον κανονισμό 2002/148/EΚ του Συμβουλίου και επικαιροποιήθηκαν με την απόφαση 2010/97/ΚΕΠΠΑ του Συμβουλίου. Ωστόσο, η EE αναγνωρίζει τη μοναδική ευκαιρία που προσφέρει για την επανέναρξη του διαλόγου η προοπτική συμφωνίας μεταξύ των μερών που συμμετέχουν στην ΚΕΕ σχετικά με τον χάρτη πορείας για τη διενέργεια εκλογών τον οποίον θα πρέπει να εγκρίνει η SADC. Συνεπώς, η Ευρωπαϊκή Ένωση είναι πρόθυμη να επανεξετάσει τα μέτρα του άρθρου 96 ευθύς μόλις η ΚΕΕ καταλήξει σε συμφωνία σχετικά με χάρτη πορείας για τις εκλογές και η SADC εγκρίνει τον χάρτη αυτόν. Η απόφαση αυτή συνιστά μεταστροφή της πολιτικής της Ευρωπαϊκής Ένωσης, η οποία ελπίζουμε ότι θα δώσει νέα ώθηση για την ενίσχυση των σχέσεων μεταξύ των μερών.

Με εκτίμηση,

Για την Ευρωπαϊκή Ένωση

[1] Βλ. απόφαση 2002/148/ΕΚ του Συμβουλίου (ΕΕ L 50 της 21.02.2002, σ. 64). Εξάλλου (βλ. τα συμπεράσματα του ΣΓΥ της 18ης Φεβρουαρίου 2002), το Συμβούλιο ενέκρινε στοχευμένες κυρώσεις ΚΕΠΠΑ (κοινή θέση 2002/145/ΚΕΠΠΑ του Συμβουλίου και κανονισμός (ΕΚ) αριθ. 310/2002 του Συμβουλίου σχετικά με ορισμένα περιοριστικά μέτρα για τη Ζιμπάμπουε, ΕΕ L 50 της 21.2.2002, σσ. 1-12).

[2] Σκοπός της έναρξης διαβουλεύσεων κατ’ εφαρμογή του άρθρου 96 ήταν να συμφωνηθούν τα μέτρα που έπρεπε να λάβει η κυβέρνηση της Ζιμπάμπουε για τη βελτίωση της κατάστασης, και τα οποία αφορούσαν ειδικότερα πέντε θέματα (το τέλος κάθε επίσημης ανοχής στην πολιτική βία· την έγκαιρη πρόσκληση προς τους διεθνείς εταίρους για υποστήριξη και παρακολούθηση των προσεχών εκλογών, με πλήρη πρόσβαση· την προστασία της ελευθερίας των μέσων μαζικής ενημέρωσης· την ανεξαρτησία της δικαστικής εξουσίας και τον σεβασμό των δικαστικών αποφάσεων· και το τέλος της παράνομης καταπάτησης των περιουσιών).

[3] ΕΕ L 46 της 20.2.2003, σ. 25.

[4] ΕΕ L 50 της 20.2.2004, σ. 60.

[5] ΕΕ L 48 της 19.2.2005, σ. 28.

[6] ΕΕ L 48 της 18.2.2006, σ. 26.

[7] ΕΕ L 53 της 22.2.2007, σ. 23.

[8] ΕΕ L 51 της 26.2.2008, σ. 19.

[9] ΕΕ L 49 της 20.2.2009, σ. 15.

[10] ΕΕ L 44 της 16.02.2010, σ. 20.

[11] 2009/68/ΚΕΠΠΑ της 26.01.09.

[12] ΕΕ L 317 της 15.12.2000, σ. 3.

[13] ΕΕ L 287 της 4.2.2010, σ. 3.

[14] ΕΕ L 317 της 15.12.2000, σ. 376.

[15] ΕΕ L 50 της 21.2.2002, σ. 64.

[16] ΕΕ L 44 της 16.2.2010, σ. 20.